Onsdag er sidste dag på kunstprojektet WE AArt, der de seneste to uger har fundet sted i Aalborg gader. Ti kunstnere, fra syv lande, der alle er anerkendte for deres vægmalerier rundt om i verden har sat et præg på Aalborg. De har hver fået tildelt en væg i centrum af byen, som de har udsmykket med store malerier. Det største værk er 8x35 meter, og det mindste er 5x8 meter. Vægudsmykninger findes allerede i Danmark, især i de store byer. Men We AArt er den første festival i Danmark kun med fokus på "Murals", som kunstformen kaldes. Mændene bag projektet er Lars Bonde og Mads Mulvad. De mener, at Aalborg, som en stor dansk uddannelsesby, bør have et spændende og inspirerende byrum. Med WE AArt projektet, vil de skabe og tilføre moderne udtryksformer, som inspiration og drivkraft for nytænkning af det offentlige rum. Aalborg skal være et byrum, der skal forundre, overraske og begejstre - og åbne op for alternative kunstneriske arenaer. Hvor i byen kunstværkerne er, kan ses på projektets hjemmeside.

Opsummering:
Aalborgs gader er de sidste to uger blevet udsmykket med store vægmalerier malet af både nationale og internationale kunstnere.